**ΘΕΜΑ: Τόκοι Υπερημερίας**

Ημ/νία υποβολής ***25/12/2023***

**Ερώτηση**

Έχει κατατεθεί λογαριασμός για πληρωμή τόκων υπερημερίας.

Το έργο δημοπρατήθηκε τον Μάρτιο του 2020 και η σύμβαση του υπογράφτηκε τον Αύγουστο του 2021. Τον Αύγουστο του 2023 έγινε διακοπή εργασιών του έργου και τον Απρίλιο διάλυση σύμβασης με υπαιτιότητα του φορέα. Ο Ανάδοχος κατέθεσε λογαριασμό για τόκους υπερημερίας τον Μάρτιο 2023. Παρακαλούμε να μας διευκρινίσετε : 1. αν απαιτείται όχληση του Αναδόχου για την πληρωμή τόκων υπερημερίας 2. αν απαιτείται σύνταξη Ανακεφαλαιωτικού Πίνακα Εργασιών που να περιλαμβάνει τους τόκους υπερημερίας ώστε να ακολουθήσει η πληρωμή τους

**Απάντηση:**

**Επί του 1ου ερωτήματος:**

Το θέμα της τοκοφορίας λόγω υπερημερίας στην πληρωμή Λογαριασμού Δημοσίου Έργου καλύπτεται στην παράγραφο 9 Άρ. 152 Ν. 4412/2016 (για Έργα που προκηρύχθηκαν πριν την 1.9.2021) και την παράγραφο 10 Άρ. 152 Ν. 4412/2016 (όπως αντικαταστάθηκε ως άνω με το άρθρο 71 Ν.4782/2021 ,ΦΕΚ Α` 36/09.03.2021) (για Έργα που προκηρύχθηκαν πριν την 1.9.2021)

Σύμφωνα με το εν λόγω Άρθρο, αν η πληρωμή ενός λογαριασμού καθυστερήσει χωρίς υπαιτιότητα του αναδόχου, πέραν του ενός (1) μήνα από την υποβολή του ή την επανυποβολή του, οφείλεται τόκος υπερημερίας, σύμφωνα με την παρ. Ζ του άρθρου πρώτου του ν. 4152/2013 (Α` 107).

Σύμφωνα με την υποπαράγραφο Ζ.5 , άρθρου 1 Νόμου 4152/2013. «Κατά τις εμπορικές συναλλαγές στις οποίες ο οφειλέτης είναι δημόσια αρχή, ο δανειστής δικαιούται, κατά την εκπνοή της προθεσμίας που ορίζουν οι περιπτώσεις 3, 4 ή 6, νόμιμο τόκο υπερημερίας, **χωρίς να απαιτείται όχληση**, εφόσον έχει εκπληρώσει τις συμβατικές και νομικές του υποχρεώσεις και δεν έχει λάβει το οφειλόμενο ποσό εμπρόθεσμα, εκτός εάν ο οφειλέτης δεν ευθύνεται για την καθυστέρηση».

**Επί του 2ου ερωτήματος:**

2. Κάθε τροποποίηση της σύμβασης συνοδεύεται από Ανακεφαλαιωτικό Πίνακα Εργασιών (Α.Π.Ε.) που περιλαμβάνει ιδίως, τις ενδείξεις των εργασιών, τις τιμές μονάδας των εργασιών, τα μεγέθη των ποσοτήτων, τις δαπάνες του προϋπολογισμού δημοπράτησης του αρχικά ανατεθέντος έργου, του προϋπολογισμού της αμέσως προηγούμενης σύμβασης και του προϋπολογισμού της προς κατάρτιση νέας σύμβασης. Περιλαμβάνει ακόμη και το κονδύλιο των απρόβλεπτων, καθώς και την προβλεπόμενη δαπάνη για αναθεώρηση, και Φ.Π.Α..